Traġedja umana oħra fl-ibħra Libjani li fiha qed jingħad mietu 250 immigrant, seħħet hekk kif ħerġin aktar dettalji tal-għarqa ta’ nhar il-Ġimgħa tad-dgħajsa mimlija bl-immigranti fosthom anke tfal. Hemm rapporti kuntrastanti dwar l-għadd ta’ immigranti li tilfu ħajjithom f’dan l-inċident li ġara xi 300 mil bogħod minn Malta għalkemm fiż-żona tat-tiftix u salvataġġ ikkontrollat minn Malta. Xi rapporti qed isemmgħu li tilfu ħajjithom bejn 300 u 500 ruħ. F’din it-traġedja salvaw biss disa’ min-nies li tlieta minnhom inġiebu Malta lbieraħ. Skont l-organizzazzjoni internazzjonali tal-migrazzjoni, l-IMO, dawk li salvaw qed jgħidu li telqu mil-Port Eġizzjan ta’ DAMIETTA. Qalu wkoll  li l-immigranti kienu Palestinjani, Sirjani, Egizzjani u Sudaniżi. Il-verżjoni li qiegħda tingħata mill-persuni li salvaw fosthom it-tliet Palestinjani li nġiebu Malta hija li d-dgħajsa tagħhom tfarrket meta daħlet apposta dgħajsa oħra possibbilment ta’ traffikanti oħrajn. Uffiċjal tal-Organizzazzjoni Internazzjonali tal-Migrazzjoni qalet li jekk din il-verżjoni tiġi kkonfermata, l-għarqa ta’ din id-dgħajsa bl-immigranti u t-telfa tal-ħajja ta’ mijiet ta’ nies tkun waħda mill-akbar reati u qtil tal-massa fl-ibħra internazzjonali.